भारत सोरखार आरो आसाम सोरखारजों थामथि बड’ गोरोबथा जानाया दिनै 15 दाननि बांसिन सम बारलांबाय।अदेबानि बुहुमनाङै नुजाथिनाय गिख्रंथाव कभिड -19 साग्लोबसारनाय बेरामा बड’ गोरोबथानि दफाफोरखौ मावफुंनायाव गोबाव जानायखौ नेवसिगारनो हाया। जाउनाव गुबुन आयदाफोरजों लोगोसे गोरोबथानि 6(3) दफा बादियै फरायसालि- फरायसालिमाफोरखौ सोरखारी खालामनायाव बांसिनै खहा जादों बिटिआरआव। बे बेलायाव बड’ गोरोबथानि मुंसायगिरिफोरा नोजोरथिनाया गाहामदि जाहाथे फरायसालि- फरायसालिमाफोरा सोरखारी खालामनायाव गोरोबथानि समनिफ्राय खमैब्लाबो 2020 मायथायनि फेब्रुवारी दाननिफ्राय सोरखारी खालामनो नाजायो। मानोना बिटिआर ओनसोलनि भेन्सार फरायसालि- फरायसालिमाफोराव फोरोंगिरि महरै खामानि मावबौनाय गोबां फोरोंगिरिफोरनि साख्रि मावनाय बैसोया बारलांनो हमबाय। बिथांमोननि दुखुथिया थासारिखौ नोजोरथिनानै जाहाथे थामथि बड’ गोरोबथानि मुंसायगिरिफोरा गोरोबथानि 6(3) दफाखौ मावफुंनो नाजायो बेनि थाखाय गुरैयै खावलायनाय जाबाय।